Document ID: 32007R0753

NÕUKOGU MÄÄRUS (EÜ) nr 753/2007,
28. juuni 2007,
ühelt poolt Euroopa Ühenduse ning teiselt poolt Taani valitsuse ja Gröönimaa kohaliku valitsuse vahelise kalandusalase partnerluslepingu sõlmimise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõikega 2 ja lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Ühendus ühelt poolt ning Taani valitsus ja Gröönimaa kohalik valitsus teiselt poolt on pidanud läbirääkimisi kalandusalase partnerluslepingu üle, mis võimaldab ühenduse kaluritel püüda kala Gröönimaa majandusvööndi vetes.
(2)
Kõnealuste läbirääkimiste tulemusel parafeeriti 2. juunil 2006 uus kalandusalane partnerlusleping.
(3)
Tuleb määrata kindlaks kalapüügivõimaluste jagunemine liikmesriikide vahel.
(4)
Käesoleval lepingul põhinevate kalastusvõimaluste kasutamise optimeerimiseks tuleks komisjonil lubada iga-aastase püügiperioodi kestel teatavatel tingimustel ja teatavaid kriteeriume arvestades tihedas koostöös asjaomaste liikmesriikidega läbi viia kasutamata kalastusõiguste ümberjaotamist liikmesriikide vahel. Mis tahes selline ümberjaotamine ei tohi mõjutada jaotamispõhimõtteid, mida kasutatakse kalastusvõimaluste jaotamiseks liikmesriikide vahel kooskõlas suhtelise stabiilsuse printsiibiga ega piirata liikmesriikidele nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) (2) artikli 20 lõikega 5 antud pädevust.
(5)
Kõnealuse lepingu heakskiitmine on ühenduse huvides,
ON VASTU VÕTNUD KÄESOLEVA MÄÄRUSE:
Artikkel 1
Ühenduse nimel kiidetakse heaks ühelt poolt Euroopa Ühenduse ning teiselt poolt Taani valitsuse ja Gröönimaa kohaliku valitsuse vaheline kalandusalane partnerlusleping.
Lepingu tekst on lisatud käesolevale määrusele.
Artikkel 2
Artiklis 1 nimetatud lepingu artikli 6 lõike 3 ja artikli 10 lõike 2 punkti h kohaselt kokku lepitavate haldusmeetmete üksikasjalikud rakenduseeskirjad võib vastu võtta määruse (EÜ) nr 2371/2002 artikli 30 lõikes 2 osutatud korras.
Artikkel 3
1. Artiklis 1 nimetatud lepingu alusel saadud kalapüügivõimaluste, sealhulgas litsentside jaotamine ja haldamine toimub vastavalt määruse (EÜ) nr 2371/2002 artiklile 20.
2. Olenemata lõikest 1 võib komisjon juhul, kui liikmesriikide litsentsitaotlused ei ammenda lisas esitatud kuupäevadeks kõiki liikmesriikidele vastavalt lõikele 1 jaotatud kalastusvõimalusi, sealhulgas määruse (EÜ) nr 2371/2002 artikli 20 lõike 5 kohaselt vahetatud kalastusvõimalusi, arvesse võtta mis tahes teise liikmesriigi litsentsitaotlusi. Seejärel võib komisjon tihedas koostöös asjaomaste liikmesriikidega pärast lisas esitatud kuupäevade möödumist kasutamata kalastusvõimalused sellelt liikmesriigilt, kellele need kuuluvad, üle anda mõnele teisele liikmesriigile.
Selline ümberjaotamine ei piira jaotamispõhimõtteid, mida kasutatakse kalastusvõimaluste jaotamiseks liikmesriikide vahel kooskõlas suhtelise stabiilsuse printsiibiga.
3. Iga lisas toodud liigi osas teavitab komisjon liikmesriike kalastusvõimaluste ärakasutamise tasemest litsentsitaotluste alusel, mis on esitatud hiljemalt:
a)
üks kuu enne lisas sätestatud kuupäeva ja
b)
lisas sätestatud kuupäevaks.
4. Komisjon kehtestab määruse (EÜ) nr 2371/2002 artikli 30 lõikes 2 sätestatud korras 31. detsembriks 2007 eespool nimetatud ümberjaotusmehhanismi kasutamise üksikasjalikud eeskirjad ja kriteeriumid. Kuni selliste eeskirjade vastuvõtmiseni on komisjonil õigus kasutada lõikes 2 sätestatud mehhanismi.
Artikkel 4
Komisjoni 14. märtsi 2001. aasta määruses (EÜ) nr 500/2001, millega sätestatakse ühenduse kalalaevade poolt kolmandate riikide vetes ja avamerel püütud saagi seiret käsitleva nõukogu määruse (EMÜ) nr 2847/93 üksikasjalikud rakenduseeskirjad, (3) sätestatud korras peavad liikmesriigid, kelle laevad püüavad kala käesoleva lepingu alusel, teatama komisjonile kõik Gröönimaa kalastusvööndis püütud kogused.
Artikkel 5
Nõukogu eesistujat volitatakse määrama isikud, kellel on õigus lepingule alla kirjutada, et see ühenduse suhtes siduvaks muuta.
Artikkel 6
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 28. juuni 2007

Labels: 18
15
6